Predkladacia správa

Predkladaná správa o povodniach v Slovenskej republike sa skladá z dvoch častí. 
Prvá časť obsahuje povodne, ktoré sa vyskytli v 4. štvrťroku 2005 a niektoré ďalšie povodne, ktoré neboli riešené v správe o povodniach v roku 2005. Správa za obdobie január – september 2005 bola prerokovaná vládou Slovenskej republiky 9. novembra 2005 a bolo k nej prijaté uznesenie č. 892/2005. 
Druhá časť sa zaoberá tohtoročnými jarnými povodňami do konca apríla 2006. Takéto rozdelenie textovej časti a príloh správy je potrebné aj z dôvodu spracovávania a vyhodnocovania príslušných štatistických údajov o následkoch povodní a realizácie príslušných opatrení v jednotlivých kalendárnych rokoch.
V prílohách k návrhu uznesenia sú uvedené spoločné údaje za obidve obdobia, pretože  sa navrhuje jednotné riešenie následkov povodní.
Celkove za obdobie od októbra 2005 do konca apríla 2006 povodne spôsobili škody a náklady vo výške 1 711,259 mil. Sk. Z toho sú náklady na záchranné a zabezpečovacie práce 192,490 mil., z toho na záchranné práce 51,301 mil. Sk a na zabezpečovacie práce 141,189 mil. Sk., škody na vodných tokoch a protipovodňových opatreniach v správe vodného hospodárstva, lesného hospodárstva, meliorácií a obcí vo výške 789,361 mil. Sk a škody na ostatnom majetku vo výške 726,856 mil. Sk. 
Rozhodujúca časť nákladov a škôd, 1 634,682 mil. Sk  vznikla v roku 2006 pri jarných povodniach. 
V predkladanej správe sú tieto náklady a škody bližšie špecifikované, navrhuje sa spôsob úhrady nákladov na záchranné a zabezpečovacie práce, rekonštrukciu a opravu povodňami poškodených protipovodňových opatrení na vodných tokoch a navrhuje sa aj čiastočná finančná výpomoc pri odstránení niektorých škôd. Škody a náklady boli vyhodnotené podľa zásad zákona č. 666/2004 Z. z. o ochrane pred povodňami a jeho vykonávacích predpisov; vyhlášky Ministerstva životného prostredia SR č. 386/2005 Z. z., ktorou sa ustanovujú podrobnosti o predkladaní priebežných informatívnych správ počas povodní a súhrnných správ o priebehu a následkoch povodní a o vykonaných opatreniach a vyhlášky č.387/2005 Z. z., ktorou sa ustanovujú podrobnosti o vyhodnocovaní a uhrádzaní povodňových zabezpečovacích prác, povodňových záchranných prác, škôd spôsobených povodňami a nákladov na činnosť povodňových orgánov štátnej správy ochrany pred povodňami.
V návrhu uznesenia sa záchranné a zabezpečovacie práce navrhujú uhradiť v plnej výške, t.j. 192,490 mil. Sk.
Náklady na záchranné a zabezpečovacie práce predstavujú najmä refundáciu nákladov, ktoré na tieto práce už boli v príslušnom období  vynaložené, resp. ide o finančné prostriedky na úhradu záväzkov, ktoré jednotlivé subjekty zúčastnené na záchranných a zabezpečovacích prácach evidujú voči dodávateľom stavebných materiálov a niektorých služieb.
Zo škôd sa navrhujú uhradiť v plnej výške škody na protipovodňových opatreniach, t.j.  789,361 mil. Sk a škody, ktoré vznikli zaplavením poľnohospodárskej pôdy v dôsledku plnenia opatrení orgánov štátnej správy na ochranu pred povodňami, t.j. 2,552 mil. Sk. 

Obciam sa navrhuje uhradiť 50 % škôd na miestnych komunikáciách, vodovodoch, kanalizácii a čistiarňach odpadových vôd vo výške 72,2225 mil. Sk, samosprávnym krajom sa navrhuje uhradiť 50 % škôd na cestách 2. a 3. triedy a na školských zariadeniach vo výške 27,099 mil. Sk, 50 % škôd na majetku štátu vo výške 38,9715 mil. Sk. 
Ďalej sa v návrhu uznesenia navrhuje úhrada 50 % škôd spôsobených povodňami v poľnohospodárstve a lesnom hospodárstve vo výške 152,019 mil. Sk a úhrada postrekov proti kalamitnému rozmnoženiu komárov vo výške 36,7575 mil. Sk. 
Návrh uznesenia je doplnený o krytie jednorázového príspevku 30 000 Sk dvadsiatim občanom, ktorých domy v legálnom vlastníctve boli následkom povodní v roku 2006 zničené, alebo zostali neobývateľné, t.j. vo výške 0,600 mil. Sk.